**Tlačová informácia**

**zo zasadnutia Rady pre vysielanie a retransmisiu, ktoré sa konalo dňa 24. 10. 2018 v sídle Rady pre vysielanie a retransmisiu**

Na dnešnom zasadnutí Rada pre vysielanie a retransmisiu

* **uložila sankcie – pokutu 2 500 eur** za porušenie § 39a ods. 2 ZVR (zreteľné informovanie   
  o umiestňovaní produktov na začiatku, na konci programu a pri jeho pokračovaní po prerušení) a **upozornenie na porušenie zákona** za porušenie § 35 ods. 2 ZVR (zaraďovanie reklamných šotov iba medzi jednotlivé časti podujatia alebo počas prestávok v ňom) vysielateľovi MAC TV s.r.o. (programová služba JOJ PLUS) v súvislosti s vysielaním priameho prenosu športového podujatia *ACB MAA 84:Toledo vs. Vegh* dňa 7. 4. 2018;
* **uložila sankciu – upozornenie na porušenie zákona** vysielateľovi Rozhlas a televízia Slovenska (programová služba Jednotka) za porušenie § 16 ods. 3 písm. b) ZVR (objektívnosť   
  a nestrannosť spravodajských a politicko-publicistických programov, oddeľovanie názorov   
  a komentárov od informácií spravodajského charakteru) v súvislosti s odvysielaním príspevku *Nová Dubnica – starý prístup II.* v programe *Občan za dverami* dňa 15. 4. 2018;
* **uložila sankciu – upozornenie na porušenie zákona** vysielateľovi 1. Humenská, a.s. (programová služba Humenská televízia) za porušenie § 16 ods. 3 písm. d) ZVR (vysielanie v súlade s udelenou licenciou) a § 16 ods. 3 písm. b) ZVR (objektívnosť a nestrannosť spravodajských a politicko-publicistických programov, oddeľovanie názorov a komentárov od informácií spravodajského charakteru) v súvislosti s vysielaním programu *Humenská radnica informuje*  v dňoch 22. 2. a 4. 3. 2018;
* **začala správne konanie** voči vysielateľovi MARKÍZA - SLOVAKIA, spol. s r.o. (programová služba TV MARKÍZA) vo veci možného porušenia § 19 ods. 1 písm. a) ZVR (ochrana ľudskej dôstojnosti) v súvislosti s vysielaním programu *Reflex* (príspevok o sexuálnom zneužívaní detí) dňa 19. 7. 2018;
* **začala správne konanie** voči vysielateľovi MAC TV s.r.o. (programová služba JOJ PLUS) vo veci možného porušenia § 20 ods. 3 ZVR (ochrana maloletých - JSO), ku ktorému mohlo dôjsť tým, že dňa 8. 9. 2018 o cca 20:12 hod. odvysielal program *Mafstory* označený ako nevhodný pre maloletých divákov do 15 rokov;
* **začala správne konanie** voči spoločnosti Púchovská kultúra, s.r.o. vo veci možného porušenia § 15a ods. 1 ZVR v súvislosti s možným vysielaním programovej služby PuTV bez udelenej licencie;
* **uznala za neopodstatnené 7** sťažností resp. ich častí, medzi nimi aj
  + sťažnosť na odvysielanie reklamy na pivo počas vysielania programu *Veľká oriešková lúpež 2* dňa 25. 8. 2018 o cca 20:13 – 22:17 hod., ktorej zaradenie pred 21. hodinu považuje sťažovateľ za nevhodnú, keďže program sledovali deti.

Všetky uznesenia prijaté dňa 24. 10. 2018 budú zverejnené v zápisnici zo zasadnutia na webovej stránke Rady.

Kontakt pre médiá:

Mgr. Lucia Michelčíková, PhD.

hovorkyňa

Rada pre vysielanie a retransmisiu

mobil: +421 918 696 286

tel.: +421 2 20 90 65 03

mail: [lucia.michelcikova@rvr.sk](mailto:lucia.michelcikova@rvr.sk)